
A hely szelleme

Kulcsszavak: anyag; történet; modul
Egy hely szelleme, genius loci. Sokszor halljuk, használjuk ezt a kifejezést, de elgondolkodtunk-e már vajon azon, hogy mit is értünk ezalatt? Mitől lesz egy helynek szelleme? Mitől lesz egy tér megszemélyesíthető? Mitől lesz önálló entitás?
Jan Gehl, dán építész és várostervező „Life between buildings” című könyvében három csoportba sorolja a szabadtéri, köztéri tevékenységeket. Vannak szükséges, választható és szociális tevékenységek. A szükséges tevékenységek a mindennapi életünk elkerülhetetlen tevékenységei. Például iskolába, munkába járni, elmenni boltba, a postára. Ezek a tevékenységek szinte minden körülmény között zajlanak. A választható tevékenységet akkor végzünk, ha azt megtehetjük. Van rá időnk, kedvünk, jók az adottságok. Ilyen például az ücsörgés, napozás, sétálás. Itt már nagyban befolyásolja a környezet, hogy ezek a tevékenységek hol és milyen mértékben fognak megjelenni. A szociális tevékenységek mások jelenlététől függ. Ide tartozik a köszönés, beszélgetés, de egyéb passzívabb jellegű tevékenységek is, mint például egymás hallása, látása, érzékelése. Ez a tevékenység csak akkor jöhet létre, ha a másik két típusú tevékenység már jelen van.
Kijelölt hívószavak mentén vizsgáljuk Magyarország jól és kevésbé jól működő köztereit. Megfigyeljük, hogy a fent említett tevékenységek létrejöttéhez milyen eszközökre, szituációkra van szükség.
Anyag. Milyen típusú anyagokkal találkozunk, milyen hatással vannak a környezetre, használókra? Történet. Személyes vonatkozású történetek, események lenyomatainak keresése. Modul. A vizsgált terek között kapcsolatot teremtő, Magyarországra jellemző formák, tárgyak, helyzetek vagy jelenségek kutatása.
Az összegyűjtött elemeket letisztítjuk, rendszerezzük és ezeket felhasználva teremtünk újat, ezáltal szorosan kapcsolódva helyszíneinkhez.



